OBH 7799/1997.
Az állampolgári jogok országgyűlési biztosa általános helyettesének jelentése
Ügyintéző: dr. Zséger Barbara

Az eljárás megindulása

A panaszos beadványában sérelmezte, hogy az önkormányzat nem válaszolt ápolási díj iránti kérelmére. 

Megállapított tényállás

A vizsgálat során tájékoztatást kértem az érintett önkormányzattól a panaszos ápolási díj iránti kérelmének elintézésével kapcsolatban. Az önkormányzat tájékoztatása és a mellékelt iratok szerint a panaszos 1997. augusztus 4-én nyújtott be ápolási díj iránti kérelmet ahhoz az önkormányzathoz, melynek területén a panaszos beteg hozzátartozója tartózkodott. Az önkormányzat a kérelmet és a közben elkészített környezettanulmányt augusztus 26-án átette a panaszos lakóhelye szerinti önkormányzathoz. Az önkormányzat szeptember 1-jén tájékoztatást kapott arról, hogy a beteg hozzátartozó augusztus 29-én elhunyt, ezért az ápolási díj ügyében az eljárást szeptember 8-án megszüntették. A megszüntető határozatot a kérelmező szeptember 17-én vette át, melyet az önkormányzat által megküldött tértivevény igazol. A panaszos fellebbezését arra alapozta, hogy az eredeti kérelmet júniusban adta be, ezért legalább két havi időtartamra jár neki az ápolási díj. A Képviselő-testület a fellebbezést november 12-én megtartott ülésén elutasította.

Alkalmazott jogszabályok
1993. évi III. törvény a szociális igazgatásról és szociális ellátásokról
"41. § (1) Ápolási díjra jogosult a jegyes kivételével a hozzátartozó [Ptk. 685. § b) pont], ha önmaga ellátására képtelen, állandó és tartós felügyeletre, gondozásra szoruló 2 év feletti súlyos fogyatékos vagy 18. életévét be nem töltött tartós beteg személy gondozását, ápolását végzi.
(2) Az önkormányzat rendeletében meghatározott feltételek esetén ápolási díj állapítható meg annak a hozzátartozónak, aki 18. életévét betöltött tartósan beteg személy gondozását végzi.
(3) Az ápolási díjról a települési önkormányzat képviselő-testülete dönt."
1957. évi IV. törvény az államigazgatási eljárás általános szabályairól
"6. § (1) Ha jogszabály másként nem rendelkezik, az eljárásra illetékes
a) az a közigazgatási szerv, amelynek területén az ügyfél állandó vagy ideiglenes lakóhelye (székhelye, telephelye) van;"

"7. § (1) A közigazgatási szerv a hatáskörét és az illetékességét az eljárás minden szakaszában hivatalból köteles vizsgálni. Ha azt állapítja meg, hogy az ügyben nincs hatásköre, vagy nem illetékes, az ügyet haladéktalanul átteszi a hatáskörrel rendelkező illetékes közigazgatási szervhez, és erről az ügyfelet egyidejűleg értesíti."

"15. § (1) Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg.
(2) A testületi szerv hatáskörébe tartozó egyedi államigazgatási ügyben az (1) bekezdésben meghatározott határidőn belül, vagy ha ez nem lehetséges, legkésőbb a soron következő testületi ülésen kell határozni."

Érintett alkotmányos jogok

Alkotmány 2. § (1) "A Magyar Köztársaság független, demokratikus jogállam."

Alkotmány 70/E. § "(1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

A vizsgálat megállapításai

Az önkormányzat által megküldött iratokból megállapítható, hogy nem történt mulasztás az ápolási díj iránti kérelem elintézése során. A panaszos a kérelmét a hozzátartozó lakóhelye szerinti önkormányzatnál adta be. Az államigazgatási eljárás általános szabályairól szóló 1957. évi IV. törvény szerint az eljárásra az a közigazgatási szerv illetékes amelynek területén az ügyfél állandó vagy ideiglenes lakóhelye van. A közigazgatási szerv a hatáskörét és az illetékességét az eljárás minden szakaszában hivatalból köteles vizsgálni. Ha azt állapítja meg, hogy az ügyben nincs hatásköre, vagy nem illetékes, az ügyet haladéktalanul átteszi a hatáskörrel rendelkező illetékes közigazgatási szervhez. Az az önkormányzat, melyhez a panaszos a kérelmét beadta, a jogszabályoknak megfelelően tette át a kérelmet az ügyfél lakóhelye szerinti önkormányzathoz. 

A dokumentumokból az is megállapítható, hogy a panaszos az eredeti kérelmet 1997. augusztus 4-én adta be. A hozzátartozó haláláról az eljáró önkormányzatot szeptember 1-jén értesítették. Az államigazgatási eljárás általános szabályairól szóló törvény szerint a érdemi határozatot a kérelem előterjesztésétől számított harminc napon belül kell meghozni. A kérelem beadása, az áttétel és a hozzátartozó halála, illetve a határozat meghozatala közötti időtartam nem volt több, mint amennyit a kérelmek elintézésére az említett törvény előír. A panaszos visszamenőleg nem tarthatott igényt az ápolási díjra, hiszen a súlyos beteg hozzátartozója az elintézési határidőn belül hunyt el.

A kérelem elintézése és kézbesítése során tehát mulasztás nem történt, a két érintett önkormányzat a jogszabályoknak megfelelően járt el. Erre tekintettel alkotmányos joggal kapcsolatos visszásságot nem állapítok meg és ajánlástételi jogommal nem élek.

Budapest, 1999. október 21.

Dr. Polt Péter